KIRJALLINEN KYSYMYS P-3394/01

esittäjä(t): Marianne Eriksson (GUE/NGL) komissiolle

(6. joulukuuta 2001)

Aihe: Adapt

Yhteisöaloite Adapt oli edellisellä budjettikaudella valtioiden välinen kehitysohjelma, johon myönnettiin yli 1 600 miljoonaa euroa Euroopan sosiaalirahastosta. Lisäksi jäsenvaltiot myönsivät Adapt-ohjelmaan 1 700 miljoonaa euroa. 3 680 hankkeeseen on käytetty yhteensä lähes 3 400 miljoonaa euroa.

Hankkeet ovat koskeneet muun muassa elinikäistä oppimista, ammattitaidon kehittämistä, tietotekniikkaa työelämässä ja tasa-arvoa. Vaikka selonteot, vuosikertomukset ja loppuraportit ovat tärkeitä, tärkeintä on kuitenkin, että hankkeista saatuja kokemuksia ja tuloksia hyödynnetään myös sen jälkeen kun hanke on saatettu päätökseen.

On todettu, että komissio ei ole koonnut ja käsitellyt systemaattisesti hankkeista saatuja tuloksia. Sen sijaan on väitetty, että hankkeista saatu aineisto tuhottiin, silloin kun komission toimeksiannosta toiminut, eurooppalainen tukirakenne Europs lakkautettiin.

Tiedustelisin komissiolta, pitääkö edellä mainittu paikkansa? Miten komissio aikoo estää sen, ettei tämä toistu, ja mistä on mahdollista saada edellä mainittua käyttämättä jäänyttä aineistoa?

Anna Diamantopouloun komission puolesta antama vastaus

(28. tammikuuta 2002)

Komissio on pyrkinyt tehokkaasti vaihtamaan, levittämään ja arvioimaan Adapt-yhteisöaloitteen tuloksia. Komissio on antanut käyttöön välineitä ja perustanut foorumeita kokemusten vaihtamiseksi.

Lisäksi se on tarjonnut teknistä tukea, erityisesti teknisen avun toimistonsa Europsin kautta. Europs auttoi jäsenvaltioita ja komissiota

- valmistelemaan työn organisointia koskevaa Adapt-yhteisöaloitteen kansainvälistä viikkoa, joka järjestettiin 25 paikkakunnalla eri puolilla Eurooppaa lokakuussa 2000 ja joka toimi foorumina, jolla koottiin yhteen ja esiteltiin koulutusalan tuotteita sekä tieto- ja viestintätekniikkaohjelmistoja

- tukemaan aihekohtaisten toimintaryhmien hallintoa, minkä tavoitteena oli antaa sysäys jäsenvaltioiden aihekohtaisiin kokemuksiin ja tuloksiin perustuvalle toiminnalle EU:n tasolla

- kokoamaan työllisyysstrategian neljän pilarin yhteydessä esiteltyjen Adapt-hankkeiden tärkeimmät tulokset

- laatimaan aihekohtaisia (innovaatioita koskevia) raportteja täydentäen niitä hyvien toimintatapojen mukaisista hankkeista annetuilla esimerkeillä ja kaikkien Adapt-hankkeiden viitetiedot sisältävällä tietokannalla (ks. komission Equal-yhteisöaloitteen verkkosivusto).

Europsin lopetettua toimintansa kesäkuussa 2000 kaikki asiaa koskevat asiakirjat toimitettiin komissiolle, ja sähköinen hanketietokanta siirrettiin Eurooppa-palvelimeen (http://europa. eu. int/comm/equal/index_en. html). Loput Europsin arkistosta, joka sisälsi muun muassa suuren määrän tiedostojen kaksoiskappaleita sekä vanhentuneita tiedostoja ja hankeasiakirjoja, tuhottiin asianmukaisesti.

Jäsenvaltiot ja komissio jatkavat nyt Europsin työtä ja hyödyntävät toiminnassaan Adapt-yhteisöaloitteesta ja työllisyysaloitteesta saatuja kokemuksia. Komissio on pyytänyt jäsenvaltioita keräämään esimerkkejä tuotteista ja menetelmistä, jotka soveltuvat parhaiten Adapt-yhteisöaloitteeseen ja työllisyysaloitteeseen. Erityisen tärkeitä ovat ne tulokset, jotka jäsenvaltioiden mielestä olisi levitettävä kaikkialle yhteisöön. Komissio järjestää vuoden 2002 puolivälissä suuren tilaisuuden, jossa esitellään hyviä toimintatapoja. Tilaisuuden tavoitteena on levittää aikaisemmista yhteisön aloitteista saatuja tuloksia ja parantaa muutamien Equal-toimien sisältöä.

On kuitenkin korostettava, että Adapt-yhteisöaloitteen tulosten siirtäminen laajemman käyttäjäkunnan saataville on ennen kaikkea jäsenvaltioiden velvollisuus. Tämä sisältyy toissijaisuuden periaatteeseen, jonka mukaan Adapt-yhteisöaloitteen puitteissa rahoitetut kokeilut ja testit, kuten kaikki muut Euroopan sosiaalirahaston (ESR) toimet, on pantu täytäntöön kansallisten ohjelmien ja toimien kautta ottaen huomioon kansalliset tarpeet ja ensisijaiset tavoitteet.

Komissio on määritellyt valtavirtaistamisen yhdeksi Equal-yhteisöaloitteen tärkeimmistä periaatteista. Valtavirtaistamisprosessiin kuuluu saatujen kokemusten erittely, tuloksiin johtaneiden innovaatioiden ja lähestymistapojen selkeyttäminen sekä niiden levittäminen, hyväksyminen ja siirtäminen. Equal-yhteisöaloitteen sisältämän valtavirtaistamisen toteuttamiseksi laajemmassa mittakaavassa ja sen saattamiseksi kaikkien tahojen saataville komissio perustaa parhaillaan eurooppalaisia aihekohtaisia ryhmiä, joiden tarkoituksena on koota yhteen jäsenvaltioiden noudattamat hyvät toimintatavat ja vaihtaa niitä työllisyyden ja sosiaalisen osallisuuden edistämiseksi Euroopassa.